****

***Crna Gora***

***Ministarstvo poljoprivrede i ruralnog razvoja***

**PREGLED POSTIGNUTIH REZULTATA**

**MINISTARSTVA POLJOPRIVREDE I RURALNOG RAZVOJA**

**U 2014. GODINI**

**14. januar 2015. godine**

|  |  |
| --- | --- |
| 02KOLORB | **14. januar 2015.** |
| **Ministarstvo poljoprovrede i ruralnog razvoja**  Rimski trg 46, Podgorica  Tel. (+382 20) 482 109, 234 105  Web site: [www.minpolj.gov.me](http://www.minpolj.gov.me)  e-mail: [kabinet@mpr.gov.me](mailto:kabinet@mpr.gov.me) | **PRESS** |

Poštovane dame i gospodo,

Zahvaljujem na interesovanju i vremenu koje ste izdvojili da ispratite godišnju press-konferenciju Ministarstva poljoprivrede i ruralnog razvoja (MPRR). U ime svih svojih saradnika, i u svoje ime, želim da se zahvalim novinarima i medijima koji su tokom 2014. godine objavljivali tekstove i emitovali priloge o crnogorskoj poljoprivredi i poljoprivrednicima. Hvala Vam na posvećenosti i doprinosu da poljoprivreda dospije u žižu interesovanja crnogorske javnosti.

Takođe, želim da se zahvalim zaposlenim u MPRR, resornim upravama, agencijama i službama. Pokazali smo da posjedujemo novi duh, sposobnost, vještine i volju da se uhvatimo u koštac sa svakim problemom. “**A gdje nema problema, nema ni stvaranja**”, kazao je ruski reditelj Nikita Mihalkov.

Radili smo više tokom 2014. Imamo mali broj zaposlenih, a veliku odgovornost. Istovremeno rastu očekivanja korisnika našeg rada. Zato svima mora biti jasno: još ima prostora kod svakog od nas za dalja poboljšanja, za više rada, za veću posvećenost detaljima, za jači timski rad, za usavršavanje i borbu sa rješenjima. **Mi se ne borimo sa problemima, već sa rješenjima**. Siguran sam da uspjesi neće izostati ni u 2015. godini.

Dopustite mi da se ukratko osvrnem na najvažnije domete iz prethodne godine.

1. Povećano je **učešće poljoprivrede u BDP**. Prema podacima MONSTAT poljoprivreda, šumarstvo i ribarstvo učestvuju sa 8,0% u BDP (u odnosu na 7,4% prethodne godine).Takođe bruto dodata vrijednost u sektoru poljoprivrede, šumarstva i ribarstva veća je za 34,9 miliona ili za 15%.
2. **Raste spoljnotrgovinska razmjena poljopriverdnih proizvoda.** U prvih jedanaest mjeseci 2014. godine u odnosu na isti period prošle godine, ukupna razmjena poljoprivrednih proizvoda veća je 13,3**%.** Učešće poljoprivrednih proizvoda u ukupom izvozu iznosi 29,38%, a u ukupnom uvozu 27,16%. Ukupan izvoz veći za 68,05%. Pokrivenost uvoza izvozom dostigla je 20,3% i veća je za 7,9% u odnosu na prvih jedanaest mjeseci 2013. godine kada je iznosila 12,4%.
3. **Ukupna** **vrijednost otkupa i prodaje** poljoprivrednih prozivoda u prvih devet mjeseci ove godine, prema podacima MONSTAT, veća je za 1,6% u odnosu na isti period prošle godine.
4. Uspjeli smo da poljoprivredu dovedemo **u centar interesovanja javnosti**. Nastavili smo za zavođenjem reda. Sve obaveze isplaćene su na vrijeme i u skladu sa planom. Nema kašnjenja. To znači da smo u potpunosti realizovali Agrobudžet i isplatili sve premije korisinicima. I to odgovara svima koji rade. Zavođenje reda ne odgovara samo onima koji pričaju i koji su navikli na apanaže za komentare i kolumne u pojedinim medijima. Ali, takvih je sve manje. Izmigolje ponekad u javnost sa primislima da će nas uplašiti svojim stavovima. Dokle god su im municija ogovaranja, a ne činjenice, praznina izgovorenih riječi ne zavređuje našu pažnju.
5. Otvoreno je **preko 700 novih radnih mjesta**.[[1]](#footnote-2) Investirano je preko 12 miliona eura. U okviru MIDAS programa završena su 192 projekta ukupne vrijednosti 4,5 miliona €. U oblasti drvoprerade investirano je preko 7 miliona €. Potpisano je 70 novih ugovora u okviru MIDAS programa ukupne vrijednosti 1,2 miliona €. Započet je IPARD-*like* program za koji je obezbijeđeno 4,1 miliona € bespovratne podrške.
6. Nastavili smo sa mjerama koje su doprinijele uvećanju stočnog fonda i povećanju površina pod zasadima. Povećani su zasadi vinove loze za 25ha i zasadi voća za 100 ha. Potpisano je 5 ugovora o zakupu poljoprivrednog zemljišta u državnoj svojini površine 100ha. Proizvedena je i otkupljena rekordna količina mlijeka.[[2]](#footnote-3) Otvoreno je 5 novih sirara. Povećan je broj kooperanata za 300. Povećan je broj otkupnih stanica.
7. Realizovali smo sve planirane projekte u oblasti vodoprivrede i ruralne infrastrukture. Završeno je 17 novih vodovoda i 4 akumulacije. Preko 900 domaćinstva dobilo je vodu. Izgrađena je “*Kuća meda*” u Danilovgradu. Pokrenuta je proizvodnja u fabrici "*Vektra Jakić*". Otvorene su dvije fabrike za proizvodnju peleta i pogon za proizvodnju ogrijevnog drveta. Proizvodnja šumskih sortimenata u državnim šumama veća je za 12% u odnosu na 2013, dok su koncesioni prihodi veći za 15%. Započeto je obnavljanje šuma i pošumljavnje na površini od oko 300ha.
8. **Završene su strategije i akcioni planovi** za pregovaračka poglavlja 11, 12 i 13. Ispregovara-na je IPA za programski period 2014-2020 za sekor poljoprivrede u iznosu od 53mil€. Pripre-mljen i predat Akreditacioni paket za Agenciju za plaćanja.
9. **Sprovedni su svi planirani programi zaštite**, kontrole zdravstvene ispravnosti namirnica i nadzora. U oblasti bezbjednosti hrane uspješno je realizovano niz mjera koje su spriječile negativne posledice po zdravlje građana Crne Gore. U oblasti veterinarske politike sprovedena je vakcinacija protiv bjesnila i preduzete preventivne mjere pomoću kojih smo podigli stepen sigurnosti našeg sistema.
10. Potpisano je više međunarodnih sporazuma o saradnji u oblasti poljoprivrede, dok se sporazumi potpisani prethodne godine uspješno realizuju. Održane su međuresorske Mješovite komisije o ekonomskoj saradnji sa Srbijom, Rusijom i Turskom. Sa Turskom je dogovoreno potpisivanje memoranduma o saradnji između dva Ministarstva poljoprivrede. Nastavljeno je redovno ispunjavanje obaveza vezanih za sprovođenje CEFTA sporazuma, SSP, obaveza preuzetim članstvom u STO, itd. **Usvojeno je** **četrnaest zakona**: Zakon o kooperativama, Zakon o maslinarstvu, Zakon o vinu, Zakon o vodama, Zakon o morskom ribarstvu i marikulturi, Zakon o šumama, Zakon o divljači i lovstvu, Zakon o duvanu, Zakon o identifikaciji i registracijai životinja, Zakona o sredstvima za zaštitu bilja, Zakon o zdravstvenoj zaštiti bilja, Zakon o sjemenskom materijalu poljoprivrednog bilja, Zakon o reproduktivnom materijalu šumskog drveća, Zakon o zaštiti biljnih sorti. **Pripremiljena su četiri zakona**: Zakon o bezbjednosti hrane, Zakon o veterinarstvu, Zakon o zaštiti dobrobiti životinja i Zakon o stočarstvu. Donijeto je i preko **40 podzakonskih akata**. Zaključeno je 20 **ugovora o osiguranju**. Podsjetiću da je broj zaključenih ugovora bio 2 – 2012. godine i 9 – 2013. godine.
11. **Povećali smo transparentnost rada** - održalipreko 30 press koferencija, dali više od 200 intervjua i izjava, organizovali 15 konferencija i preko 250 seminara, radionica, okruglih stolova, obuka. Nastavili smo da obilježavamo *Svjetski dan hrane* i promovišemo uspješne poljoprivre-dne proizvođače.

\* \*

\*

Poštovane dame i gospodo,

postoje dva dana u godini u kojima često boravimo, s tim da u njima ne možemo učiniti ama baš ništa. To su “*juče*” i “*sjutra*”. Zato je upravo danas pravi dan da zastanemo, razmislimo, pogledamo se u oči i priznamo svoje mogućnosti i domete. Često citiram Nikolu Đonovića koji je 1936. godine u Beogradu objavio knjigu pod nazivom: “*Zahtjevi Crne Gore – privredni i politički*” i između ostalog napisao: “Rivalstvo u junaštvu i nacionalnim žrtvama, nekada tako nužno, nije ostalo bez dubokih tragova na psihu i narodni karakter. Zbog tih urođenih osobina, ljudi sa nepovjerenjem prilaze jedan drugome, odmjeravaju se, zaziru, često zavide, strahuju od prestiža drugih, radije ostaju usamljeni sa minom da im niko pod nebom nije ravan, nego što će prići saradnji i potčiniti se opštem zahtjevu i potrebi za udruživanje. Ta neudružljivost i nekomunikativnost ozbiljna je smetnja organizaciji privrednog života u ovom kraju. Taj otpor, treba da savlada organizovan rad inteligencije u tom pravcu."

Nakon gotovo 80 godina, to je i dalje ambijent u kojem treba da radimo i stvaramo zajedno, ambijent koji treba da lomimo i mijenjamo zajedno, i ambijent u kojem ćemo slušati prozivku ne samo onih koji primaju novac da bi prozivali, već i nezadovoljnika koji bi da i dalje žive od tuđeg, a ne od svog rada. Da se još jednom vratim Đonoviću. U drugom dijelu knjige koji se zove "*Neosjećanje stvarnosti*" on kaže: “Treba protjerati šarlatane i obmanjivače iz javnog šivota, jer oni uvlače ljude u besposličenje i prazna neosnovana iščekivanja." Da ne bi privredno prodrijemali još koju deceniju i zaprepastili se pred stvarnošću i propuštenim prilikama, moramo raditi više.

Ponoviću, naša najveća opasnost nije bila u tome što smo sebi postavili previsoke ciljeve koje nijesmo uspjeli u potpunosti da dostignemo. Naša najveća opasnost bila bi u tome da postavimo skromne ciljeve koje iz dana u dan ostvarujemo! Zato i u 2015. godini nastavljamo dalje. Još jače, brže i upornije.

U oblasti **poljoprivrede** planiramo da:

* ispunimo mjerila i otvorimo pregovore u dva pregovaračka poglavlja;
* usaglasimo mjere direktnog plaćanja sa evropskim;
* povećamo površine pod zasadimo, uvećamo stočni fond, povećamo poljoprivrednu proizvodnju i izvoz;

U oblasti **bezbjednost hrane**:

* završimo radove na izgradnji prvog graničnog prelaza za proizvode od mesa (BIP Bar);
* pomognemo osnivanje nedostajućih laboratorija;
* dalje jačamo standarde bezbjednosti hrane i zaštite zdravlja potrošača i građana Crne Gore;

U okviru **programa IPARD-*like*:**

* podržimo investicije u poljoprivredu u iznosu od 8 miliona EUR;
* dobijemo nacionalnu akreditaciju i predamo paket za dobijanje EU akreditacije;
* završimo radove na rekonstrukciji prostorija za IPARD Agenciju;
* završimo twining projekat “J*ačanje programa ruralnog razvoja u okviru IPARD u Crnoj Gori*”;
* završimo MIDAS projekat;

U oblasti **vodoprivrede**:

* otvorimo 10 vodovoda i 5 kaptaža;
* poboljšamo regulaciju riječnih slivova;

U oblasti **šumarstva:**

* podržimo otvaranje dva nova pogona za preradu drveta i revitalizacija dva postojeća pogona;
* pošumimo ne manje od 500ha;

U oblasti **ruralnog razvoja**:

* usvojimo IPARD program;
* završimo proces učlanjenje Crna Gora u IFAD;

\* \*

\*

**Budućnost je prostor mogućnosti, prostor naše slobode**. Kao što vidite potrebno je mnogo rada kako bi se iskoristili potencijali za razvoj poljoprivrede, kako bi dalje pogurali poljoprivredu, kako bi dostigli nove standarde, uveli nove tehnologije, još jače uvezali sve ili većinu karika sistema. Pred nama su brojni izazovi, ali prije svega:

* dalja promjena **načina razmišljanja**;
* snažnije podizanje standarda **bezbjednosti proizvodnje hrane**;
* brže uvođenje **šema kvaliteta** (prije svega kod organskih proizvoda);
* intenzivnije uvođenje **oznake porijekla;**
* **i još više rada**;

Želimo sa vama da budemo saveznici na putu transformacije crnogorske poljoprivrede. Saveznici koji će imati više povjerenja i poštovanja, koji će raditi više zajedno i dijeliti iste ili slične vrijednosti i ciljeve. A naš cilj je da što više uzdignemo crnogorsku poljoprivredu. Za tako nešto, imaćete uvijek otvorena sva vrata Ministarstva.

**PREGLED POSTIGNUTOG U 2014.**

**1. SEKTOR ZA POLJOPRIVREDU**

**1.1 MJERE AGROBUDŽETA**

Sve mjere planirane **Agrobudžetom 2014** realizovane su na vrijeme. Pažljivo pratimo realizaciju svake mjere. Povećali smo **transparentnost** Agrobudžeta - objavljeno je 9 javnih poziva ili 4 više u odnosu na prošlu godinu.

* Po prvi put su isplaćene premije **stočarima** u godini ostvarenja prava na premiju. To znači da su stočari dobili premije za 2013. i 2014. Po ovom osnovu isplaćene su premije u iznosu od 3.604.845 €. Broj grla za organizovani tov obuhvaćenih premijom povećan je za 25%.
* Isplaćene su premije za licencirane bikove i pastuve za 2013. i 2014. godinu, i obezbijeđena podrška za vještačko osjemenjavanje krava.
* U okviru Programa **intervencija na tržištu** otkupljeno je 14.499 jagnjadi od 1.062 poljoprivre-dna proizvođača. Isplaćeno je oko 1,5 miliona € poljoprivrednim prozivođačima.Otkupna cijena ostala je istao kao prošle godine - 2,30 €/kg žive mjere. Nije bilo primjedbi oko otkupa.
* Otkupljeno je preko 25 miliona litara **mlijeka** i isplaćeno 1.569.809 € proizvođačima mlijeka i 295.643 € mljekarama. Otkup mlijeka u 2014. veći za 1,5% u odnosu na 2013. Prosječan broj kooperanata na mjesečnom nivou bio je 2.665 i za 5% je manji nego prošle godine. Smanjenje broja kooperanata posledica je zatvaranja 6 mljekara tokom 2014., od čega su četiri zatvorene po nalogu inspekcije. Trenutno je aktivno 20 pogona za preradu mlijeka. Šest mljekara koje sarađuju sa većim brojem kooperanata dobilo je 1.000-11.000 €. Svima koji su proizveli mlijeko ekstra i prve klase isplaćene su predviđene premije. Higijenski kvalitet sirovog mlijeka neznatno je poboljšan u odnosu na 2013. - 52,77% otkupljenog mlijeka ima ispod 400.000 somatskih ćelija, što predstavlja rast za 3,56% u odnosu na prosjek iz 2013.[[3]](#footnote-4) Ipak, nismo zadovoljni brojem mikroorganizama u mlijeku. Mada je zabilježeno poboljšanje od 3,78%, mlijeko ekstra klase, odnodno mlijeko koje ima ispod 200.000 mikroorganizama u ml mlijeka učestvuje sa 12,97% u ukupnoj količini otkupljenog mlijeka.[[4]](#footnote-5) Nastavljena je kontrola mliječnosti kojom su obuhvaćene 153 farme sa ukupno 1.815 grla na prostoru cijele Crne Gore.

***Tabela 1: Uporedni prikaz proizvodnje mlijeka u periodu 2004-2013***

|  |  |
| --- | --- |
| Godina | Količina otkupljenog mlijeka |
| 2004 | 19,3 |
| 2005 | 21,4 |
| 2006 | 22,0 |
| 2007 | 22,4 |
| 2008 | 23,8 |
| 2009 | 22,0 |
| 2010 | 22,3 |
| 2011 | 21,9 |
| 2012 | 22,7 |
| 2013 | 24,5 |
| 2014 | 25,0 |

Izvor: Ministartsvo poljoprivrede i ruralnog razvoja

* **Pčelarstvo** je podržano u saradnji sa Savezom pčelarskih organizacija Crne Gore kroz pet mjera u ukupnom iznosu od 123.000 €. Projekat "Kuća meda" u građevinskom dijelu priveden je kraju. Preostali su zanatski radovi. V**osak se sve više prerađuje u Crnoj Gori**.
* Kreirane su nove mjere podrške za koje su proizvođači pokazali veliko interesovanje. Izdvojio bih mjere podrške sadnji **ljekovitog i aromatičnog bilja** za koju je stepen realizacije mjera podrške premašio 200%. Pravo na podršku ostvarilo je 25 proizvođača za 40,4ha kojima je isplaćeno 60.670 €.
* Podrška **ratarstvu** iznosila je 542.588 €. U proljećnoj sjetvi zasijano je 2.971ha pod ratarskim kulturama. Pravo na podršku ostvarilo je 1.371 proizvođača.U odnosu na 2013. bilježi se blagi pad zasijanih površina i broja korisnika ove podrške. Smatramo da je to posledica pojačane kontrole i eliminisanja zahtjeva proizvođača koji nijesu vršili nabavku sjemena u skladu sa *Zakonom o sjemenskom materijalu*. U jesenjoj sjetvi zasijano je 711ha pod ratarskim kulturama. Pravo na podršku ostvarilo je 175 proizvođača.
* U 2014. godini po prvi put se podržavala **povrtarska proizvodnja**. Osim nabavke sjemenskog i sadnog materijala povrća, proizvođači su imali mogućnost nabavke priključnih mašina i sistema za navodnjavanje. Ukupno je isplaćeno 206.424 €. Tokom proljećne sjetve 149 proizvođača zasadilo je 216ha pod povrćem. Tokom jesenje sjetve 58 proizvođača zasadilo je 92ha pod povrćem.
* Pod **duvanom** je zasađeno 35,69 ha. Podršku je ostvarilo 65 proizvođača kojima je isplaćeno 35.690 €.
* **Podrška vinogradarstvu** - U Centralni registar proizvođača grožđa i vina u 2014. upisano je 13 novih proizvođača. Isplaćena je direktna podrška u iznosu od 47.350 €. Povećani su zasadi vinove loze na 25ha. Sa crnogorskim autohtonim sortama zasnovano je 4ha novih vinograda.
* U oblasti **voćarstva** po prvi put se podržavalo uvođenje sistema za navodnjavanje i sistema protivgradne zaštite. Takođe, po prvi put je visina podrške po hektaru prilagođena sistemu uzgoja (gustini sadnje, odabiru sorte i podloge) iz razloga što se investiciona ulaganja znatno razlikuju u zavisnosti od navedenih elemenata. Ukupna površina novih i modernizacija proizvodnih voćnih zasada iznosi 100ha, dok je pravo na podršku ostvarilo 145 proizvođača za 88,27ha voćnih zasada. Ukupno je isplaćeno 288.149 €.
* U oblasti **maslinarstva** objavili smo dva javna poziva za podizanje novih i revitalizaciju postojećih maslinjaka i nabavku opreme za savremenu berbu maslina. Podršku je ostvarilo 17 proizvođača. Revitalizovano je 709 stabala masline, zasnovano je 5.2ha novih maslinjaka.
* U oblasti **organske prozvodnje** bilježimo rast broja registrovanih proizvođača. U Registru se nalazi 169 prozivođača (30 je novoregistrovanih 30, dok se ispisalo njih 21). Broj sertifikovanih proizvođača za prelazni period se povećao. Trenutno ih je 30 sa sertifikatom (u 2013. godini bilo ih je 21).
* U oblasti **ribarstva**,u skladu sa preporukama Generalne komisije za ribarstvo Mediterana,a u cilju dugoročnog očuvanja i oporavka raspoloživih ribljih resursa, i odživog ribarstva i očuvanja životne sredine mora, izvršene su rekonstrukcije ribolovnih alata za ulov demerzalnih resursa. Objavljena su 4 javna poziva: (i) za dodjelu podrške za osavremenjavanje postojećih ribolovnih plovnih objekata dužine od 4 m do 10 m LOA u malom privrednom ribolovu - podržano ukupno 13 ribara, (ii) za dodjelu podrške za prilagođavanje dimenzija oka na saku mreže koče, podržano 12 ribara; (iii) za dodjelu podrške za poboljšanje konkurentnosti i efikasnosti sektora akvakulture, podržana su 3 uzgajivača; (iv) za povećanje profesionalne ribarske flote za ulov pelagičnih vrsta, podržana dva ribara. Pored javnih poziva, obezbijeđena je direktna podrška: za usidrenje plovila u lukama (podržano 14 ribara), udruženjima ribara u malom privrednom ribolovu (podržano 30 ribara), udruženje profesionalnih ribara „Južni Jadran“ iz Bara (podržano u iznajmljivanju lokacije u Marini Bar gdje je smještena rahladna komora za održavanje ribe i drugih morskih organizama koju koriste ukupno 12 ribara), podržan Institut za biologiju mora u Kotoru u akreditaciji laboratorije, korisnici ribljeg fonda u aktivnostima na zaštiti ribljeg fonda (podržano 9 korsnika). Takođe, u cilju zaštite i revitalizacije ribarskih posta u Bokokotorksom zalivu potpisan je sporazum o saradnji između MPRR i JPMD i obezbijeđena su zajednička finsaijska sredstva za realizaciju ovih aktivnosti.

**1.2 EU INTEGRACIJE**

* Poglavlje 11 - urađen je Nacrt Strategije razvoja poljoprivrede i ruralnih područja sa Akcionim planom. Sprovedena je javna rasprava, a Nacrt proslijeđen EK na mišljenje.
* Poglavlje 12 - usaglašeno je 8 od ukupno 12 zakona. Urađena je Strategije za prenošenje i primjenu pravne tekovine EU za oblast bezbjednosti hrane, veterinarstvo i fitosanitarnu politku, i dostavljena EK na mišljenje. Završena je klasifikacija svih objekata za hranu i objekata za rukovanje nusproizvodima životinjskog porijekla i lista poslata EK.
* Poglavlje 13 – završen je Nacrt strategije ribarstva i proslijeđena EK na mišljenje i komentare.

**1.3 MEĐUNARODNA SARADNJA**

* Održano je trinaest **TAIEX misija.**
* Izvršni direktor IOC posjetio MPRR. Pokrenuto i realizovano stipendiranje tri učesnika za program maslinarstva u Španiji (od 1. oktobra do 20. decembra 2014. godine.)
* U saradnji sa FAO AdriaMed završena je Socio-ekonomska studija ribarskog sektora, Strategija ribarskog sektora i Akcioni plan i Predlog razvoja ribarskog informacionog sistema.
* Sa ciljem dodatne edukacije i pravovremenog nastupa na EU tržištu grupa od 50 pčelara iz Crne Gore boravila u Bavarskoj.
* Grupa od 50 maslinara boravila u posjeti najvažnijoj regionalnoj manifestaciji posvećenoj maslinarstvu - sajam maslinara i uljara "Noćnjak" u Zadru.
* Organizovana studijska posjeta američkom državnom univerzitetu „Colorado“ na kojoj su učesnici upoznati sa američkim iskustvima u upravljanju poljoprivrednim kooperativama. Pored predstavnika MPRR učestvovali predstavnici udruženja maslinara Bara i Saveza pčelarskih organizacija Crne Gore.

**1.4 PODSTICANJE ZAPOŠLJAVANJA**

* U 2014. godini 241 proizvođač je po prvi put zasnovao ratarsku proizvodnju;
* Od 145 korisnika podrške za voćarstvo novih je 125 proizvođača;
* Kroz izdavanje dozvola za obavljanje privrednog ribolova otvoreno je 9 novih radnih mjesta, dok je 18 novih povrmeno angažovanu u ribolovu;

**1.5 OSTALE AKTIVNOSTI**

* Održano je preko 250 seminara, okruglih stolova i radionica na kojima je učestvovalo preko 3.700 poljoprivrednih proizvođača, i preko 150 predavanja[[5]](#footnote-6) kojima je učestvovalo preko 2.100 poljoprivrednih proizvođača. Većinu ovih događaja organizovalo je MPRR, ali su neki organizivani u saradnji sa UNDP, FAO, EK, IOC, stranim ekspertima...
* Svake nedjelje pružani su savjeti na radiju u emisiji "*O selu i poljoprivredi*". Od avgusta relevantne teme se obrađuju u "Jutarnjem programu" nacionalne televizije.
* Na terenu je organizovano 66 pokaznih demonstracija agrotehnike.
* U cilju pružanja informacija i davanja savjeta obavljeno 3.335 posjeta poljoprivrednim gazdinstvima.
* U okviru informativno-edukativne kampanje o organskoj proizvodnji i politici kvaliteta održano 6 radionica kojima je obuhvaćeno 12 opština.
* Regionalne kancelarije Savjetodavne službe u biljnoj proizvodnji posjetilo je ukupno 4930 poljoprivrednih proizvođača u cilju dobijanja preporuka, savjeta ili informacija.
* U štampanim medijima i putem radio i tv emisija u oblasti biljne proizvodnje ukupno je objavljeno 405 priloga, članaka i savjeta.
* Izdato je 89 potvrda za povraćaj akciza na gorivo za poljoprivredne mašine za ukupnu količina od 140.509 litara;
* Za učenike osnovnih škola organizovano više posjeta poljoprivrednim gazdinstvima i firmama koje se bave poljoprivrednom prozivodnjom. Učenicima podijeljene brošure "Poljoprivreda za djecu".

**2. SEKTOR ZA PLAĆANJE – DIREKTORAT ZA PLAĆANJE**

**2.1 Akreditacija V IPA komponente - IPARD**

Završen je proces prve revizije akreditacije za IPARD Operativnu strukturu i dobijen izvještaj nezavisne revizorske kompanije PWC. Ključni nalazi odnose se na nedovoljne ljudske resurse. Sve druge preporuke realizovane su do decembra 2014. Obezbijeđene su prostorije za IPARD Agenciju. Uz podršku MIDAS projekta izrađena je projektna dokumentacija za rekonstrukciju i adaptaciju prostorija IPARD Agencije i obavljena tenderska procedura za izbor kompanije koja će izvoditi radove.

**2.2 IPARD-like Program**

Nakon što se tokom 2013. godine MPRR izborilo za prebacivanje sredstava namijenjenih za V IPA komponentu u I IPA komponentu, kreiran je IPARD-*like* program. Potpisan je ugovor sa Evrospkom komisijom o Svejtskom bankom o realizaciji IPARD-like programa i raspisan poziv za bespovratnu dodjelu sredstava. Ukupna vrijendost projekta je 4,5 miliona €, od čega je bespovratna podrška poljoprivrednicima 4,1 milion €.

**2.3 MIDAS projekat**

U 2014. godini isplaćeno je ukupno 197 projekata finansiranih kroz MIDAS Javne pozive, od kojih je 168 projekata u okviru IV poziva, 8 u okviru III poziva, 11 u okviru II poziva i 10 u okviru I poziva. Ukupna vrijednost isplaćenih investicija iznosi 4.551.181,40 €, a bespovratna podrška MPRR iznosi 2.309.969,31 €.

Objavljen je V MIDAS poziv za mjeru "*Upravljanje stajskim đubrivom*". Primljene su i obrađeno 63 aplikacije. Ugovoreno je 46 projekata ukupne vrijednosti investicije 499.396,68 €. Potencijalna bespovratna podrška iznosi 50%, tj. 249.698,34 €.

**2.4 Tvining projekat “Jačanje programa ruralnog razvoja u okviru IPARD–a u Crnoj Gori”**

Uz podršku Tvining projekta “Jačanje programa ruralnog razvoja u okviru IPARD–a u Crnoj Gori” sprovedeno je ukupno 27 misija eksperata koje su bile usmjerene na reviziju pravnog okvira, izradu nedostajućih i nadogradnju postojećih poglavlja Priručnika o procedurama. Takođe, kroz tvining projekat je sproveden niz obuka koje su bile usmjerene na horizontalna pitanja i specifične akreditacione zahtjeve koji se tiču IPA komponente V. Tvining projekat sprovodi se u konzorcijumu Holandije, Litvanije i Estonije.

**3. SEKTOR ZA RURALNI RAZVOJ**

**3.1 Obnova i razvoj sela i izgradnja seoske infrastrukture**

Pružena je podrška za preko 50 pojedinačnih projekata, među kojima su:

* **Andrijevica**: sanacija puta Jošanica-Mojanska Rijeka i nastavak radova na putu Balj-Seoce;
* **Bar**: izgradnja puta u selu Pečurice;
* **Berane**: sanacija puta Polica-Goražde, kanala za navodnjavanje Selača-Lužac i izgradnja hlorinatorske stanice Vinicka;
* **Bijelo Polje**: nasipanje puta MZ Rasovo-Boljanina i puta MZ Grab;
* **Cetinje**: podrška izgradnji vodovoda Bobija i vodovoda Rvaši;
* **Danilovgrad**: nasipanje puta Gornji Zagarač-Markovina, puta Vukotica-Ponikvica i izgradnja mosta Dobro Polje;
* **Herceg Novi**: nasipanje puta Kruševice-Vrbanj-Orjen;
* **Kolašin**: nasipanje puta Velje Duboko-Kapetanovo jezero i sanacija vodovoda za školu Međuriječje;
* **Mojkovac**: proboj puta Bistrica-Ravni Šib-Sinjajevina, rekonstrukcija puta Krstac-Jankovići i nasipanje puta Mojkovac-Bjelojevići-Pržišta;
* **Nikšić**: sanacija seoskih puteva u Trubjeli, izgradnja trafostanice Klenak i izgradnja četiri vještačke akumulacije;
* **Petnjica**: izgradnja dva mosta Lagatori Trpezi i nasipanje puteva ka katunima;
* **Plav**: sanacija puta Velika-Mokra;
* **Plužine**: izgradnja vodopoja Gornji Unač, kaptaža izvoriše Gostaja i Nasipanje puta Barni do;
* **Pljevlja**: proširivanje dva putna pravca u Prenćanima, puta Strahov do – Rađevići i tamponiranje putnog pravca Lokvice-Zaglavak;
* **Tivat**: nasipanje puta Gornji Bogdašići;
* **Rožaje**: vodovod za katune Šoljani;
* **Šavnik**: rekonstrukcija puta Gornja Bukovica-Provalija, izgradnja kaptaže Vukodo Gornja Bukovica, participacija u troškovima goriva za održavanje lokalne infrastrukture;
* **Žabljak**: troškovi čišćenja lokalnih puteva i poboljšanje vodosnadbijevanja u Maloj Crnoj Gori;
* **Podgorica**: sanacije bistijerne Kopilje, rekonstrukcija puta MZ Barutana, podrška izgradnji vodovoda Gornje Račice, Koćeva glavica, Kakaricka gora i čišćenje puteva ka katunima.

Nastavljen je zajednički projekat sa Ministarstvom ekonomije za nabavku solarnih panela za katune. Nakon što su izmirena sva dugovanja iz prethodnih godina, MPRR je raspisalo Javni poziv za dodjelu podrške za korišćenje solarne energije na katunima. Pristigle su 133 aplikacije. Očekujemo da Ministarstvo ekonomije objavi Javni poziv za nabavku solarnih panela.

**3.2 IPARD programa za programsko razdoblje 2014-2020**

MPRR je obezbijedilo bespovratnu podršku od EK u iznosu od 39 miliona €. Sredstva su prevashodno namijenjena povećanju konkurentnosti crnogorske poljoprivrede. Shodno regulativi EK za novi programski period 2014-2020, i odrednicama Okvirnog i Sektorskog sporazum koje Vlada Crne Gore treba da potpiše sa EK, Direktorat za ruralni razvoj pripremio je IPARD Program. Mjere predviđene IPARD programom obuhvataju: ulaganje u fizički kapital poljoprivrednih gazdinstava, ulаgаnje u fizički kapital vezano za preradu i marketing poljoprivrednih i ribljih proizvoda, diverzifikaciju i poslovni razvoj na poljoprivrednim gazdinstvima i tehničku pomoć. Planirano je da se IPARD program počne primjenjivati u Crnoj Gori od 2016. godine.

**3.3 Javni pozivi**

Javnim pozivima obuhvaćeni su:

* **Podrška investicija u preradu na porodičnim gazdinstvima -** Prijavilo se 63 aplikanata (18 više nego prošle godine). Podržano je 34 projekta (13 više nego 2013.) koji su ostvariti podršku u visini od 117.696,76 €, dok je ukupan iznos investicija 235.393,57 €. Prostorije i oprema usklaženi su sa minimalnim nacionalnim standardima, čime je povećan stepen bezbijednosti i kvaliteta hrane.
* **Podrška unaprjeđenju kvaliteta sirovog mlijeka** - Ukupna vrijednost realizovane podrške kroz ovu mjeru iznosi 49.989 €, dok je ukupna vrijednost realizovanih investicija 83.315 €. Mjera je realizovana po osnovu dva javna poziva. Primljeno je 88 zahtjeva, odobreno 80. Realizovane su 64 investicije za nabavku aparata za mužu, laktofriza i sredstava za pranje i dezinfekciju vimena.
* **Diverzifikacija ekonomskih aktivnosti u ruralnim sredinama** -Na javni poziv pristiglo 12 prijava (prošle godine 5). Četiri aplikanta uspješno su realizovala investiciju i ostvarili pravo na podršku u ukupnom iznosu od 6.046,31 €.
* **Očuvanje genetičkih resursa u poljoprivredi** - Sa ukupno 13.282 € podržano je 16 poljoprivrednih proizvođača koji se bave uzgojem autohtonih rasa stoke (ovce rasa: zetska žuja, sora, ljaba i pivska pramenka, i krave rase: buša). Podržan je i Biotehnički fakultet za sprovođenje programa očuvanje genetičkih resursa u stočarstvu.
* **Odživo korišće nje planisnikih pašnjaka** – MPRR je sa ukupno 189.165 € podržalo 1.651 poljoprivrednog proizvođača, iz 20 crnogorskih opština, koji izdižu stoku na katun. Najviše poljoprivrednih proizvođača koji su dobili premiju je iz opština Bijelo Polje (187 korisnika), Nikšić (166) i Berane (156).

**3.5 Realizacija projekta “Posao za vas”**

Tokom 2014. godine 44 korisnika kredita „Posao za Vas“ ostvarila su pravo na otpis 30% kredita u iznosu od 66.000 €. MPRR je izvršilo otpis dijela kredita za one korisnike kredita koji su otpočeli poljoprivrednu proizvodnju.[[6]](#footnote-7)

**4. VODOPRIVREDA**

**4.1 Program podsticanja projekata u vodoprivredi**

Za razliku od gradskih sredina, u kojima je stepen opremljenosti vodovodnim instalacijama visok (oko 95%), seoske sredine su nedovoljno opremljene vodovodnim instalacijama, što predstavlja jedan od uzroka migracija stanovništva sa ovog područja. Program podsticaja projekata u vodoprivredi donosi se u skladu sa Zakonom o finansiranju upravljanja vodama. Njegovom realizacijom ulaže se napor da se seoskom stanovništvu omogući adekvatno vodosnabdijevanje, poboljša kvalitet uslova života i stvore uslovi za razvoj poljoprivrede. Povećani broj zahtijeva najbolje govori o postignum efektima u ovoj oblasti koji višestruko opravdavaju sredstva koja se izdvajaju iz Budžeta. U 2014. završeno je 17 vodovoda i 4 površinske akumulacije. Realizacijom navedenih projekata 900 domaćinstava riješilo je pitanje vodosnabdijevanja. Završeni su vodovodi:

**Andrijevica**: vodovod Božići

**Bar**: vodovod Gluhi do

**Berane**: vodovod Bijedanj

**Cetinje**: vodovod Rvaši i vodovod Bobija

**Danilovgrad**: vodovod Pavkovići i vodovod Martinići

**Mojkovac**: rekonstrukcija vovododa Slatina i Pržišta

**Nikšić**: vodovod Kute i četiri akumulacije

**Petnjica**: vodovod Trpezi-Lazi

**Plužine**: vodovod Bezuje

**Podgorica**: vodovod Koćeva Glavica i Lopari, Fundina

**Šavnik**: vodovod Gornja Bukovica i Gornja Bijela

**Žabljak**: vodovod Pitomine

**4.2 Hidrogeološki istražni radovi**

Takođe, u okviru istražnih hidro-geoloških radova završena su tri eksplotaciona bunara: dva na prostoru opštine Cetinje (Rvaši i Bobija) i jedan na prostoru opština Kotor (Pobrđe), gdje je ponađena velika količina vode na dubini od 45 m ispod nivoa mora.

**4.3 Regulacija rječnog korita rijeke Morače**

Urađen je i revidovan Glavni projekat regulacije rijeke Morače na potezu od ušća rijeke Sitnice u Botunu do Ponara. Cilj ovog projekta je nužno-opravdano izvršiti regulaciju korita rijeke Morače na identifikovanom potezu, kao i odbrana od velikih voda i regulacija korita rijeke Morače sa aspekta pronosa nanosa. Redovnom kontrolom Projekta tokom oktobra 2014. godine utvrđeno je da su izvođači radova izveli sledeće radove:

* vidno su obilježene tačke za osnovno korito za velike vode u dužini od 500 m svake dionice,
* pripremljene su lokacije za privremeno odlaganje izvađenog materijala;
* vršeni su pripremni radovi na pristupnim putevima;
* započeto je profilisanje korita za velike vode, i
* tokom oktobra mjeseca ni jedan Izvođač radova nije izvozio materijal iz korita rijeke Morače**.**

**4.4 Skadarsko jezero**

U skladu sa memorandumom za „*Sprovođenje hitnih mjera za regulisanje vodnog režima Skadarskog jezera i rijeke Bojane*“ međudržavne komisije Crne Gore i Albanije redovno su razmijenjivale informacije o rezultatima za rješavanje kratkoročnih mjera na regulaciji rijeke Bojane.

**4.5 Međunarodna saradnja**

Pripremili smo Ugovor o novim vodoprivrednim odnosima sa republikom Albanijom i postigli dogovor sa Srbijom o potpisivanju Ugovora o novim vodoprivrednim odnosima.

Potpisali smo Drimsku deklaraciju. Počela je implementacija projekta “Podrška upravljanju vodnim resursima u slivu rijeke Drine” koji je od velikog značaja za unaprjeđenje sektora vodoprivrede, naročito kada je riječ o izradi planskih dokumenata i implementaciji Okvirne direktive za vode.

Bili smo domaćin konferencije Savske komisije, tijela koje na nivou zemalja regiona upravlja vodama crnomorskog sliva. Kroz ovaj sporazum, naša zemlja uzima učešće u regionalnim aktivnostima za održivi razvoj u ovoj oblasti.

Na regionalnom ministarskom sastanku o zaštiti od poplava u slivu rijeke Save, ministri zemalja sliva rijeke Save dovogovorili tijesnu saradnju u traženju kvalitetnog rješenja za odbranu od vodenih bujica.

U okviru konferencije “*Dani Skadarskog jezera*“ u Skardu razgovarano sa ministrom zaštite životne sredine Albanije o valorizaciji Skadarskog jezera.

U okviru prekogranične saradnje realizovan projekat „*Geografski informacioni sistem za bolje prekogranično upravljanje poplavama u slivu Lima*“.

**5. ŠUMARSTVO**

**5.1 Donijeti programi**

Donijeta su tri programa: (i) Godišnji programa gazdovanja šumama za 2014. (ii) Predlog odluka o davanju šuma u državnoj svojini na korišćenje u dubećem stanju, (iii) Predlog odluke o davanju šuma na korišćenje prodajom drveta u dubećem stanju (sanitarna sječa).

Zaključeni su ugovori za korišćenje šuma u državnoj svojini u količini od cca 542.000m3. Ostvarena sječa iznosi 315.000m3 u državnim i 77.000m3 u privatnim šumama. Proizvodnja šumskih sortime-nata u državnim šumama za 11 mjeseci ove godine veća je za 8,3 % u odnosu na isti period prošle godine, čime su srazmjerno ostvareni veći prihodi Budžeta u iznosu od 3.700.000 € od čega 2.586.732 € u korist budžeta opština i 604.076 € u korist državnog budžeta.

Izvršeno je pošumljavanje u površini od 300ha na kojoj je zasađeno 686.000 sadnica

**5.2 Lovstvo**

Donešen je Predlog Programa razvoja lovstva za period 2014-2024 godine. Započeta je realizacija aktivnosti na formiranju Centralne lovne evidencije. Donijeto je više podzakonskih akata.

**5.3 Drvna industrija**

Pokrenuta je proizvodnja u "Vektri Jakić", pogonima "Biotel" u Andrijevici, "Kolašin energy" i "Šekular" u Beranama. Ukupno je 287 novoupošljenih radnika u drvnoj indistriji 2014. godini.

Urađena softverska osnova za objedinjenu evidenciju preduzeća iz oblasti prerade drveta sa mogućnošću praćenja obima proizvodnje sa strukturom proizvoda po stepenu finalne obrade.

**5.4. Monitoring**

Urađeni su programi gazdovanja za 7 gazdinskih jedinica ukupne površine cca 30.000ha. Izvršene kontrole baze podataka za tri gazdinske jedinice i pregled tri programa gazdovanja šumama. U elektronskom obliku u bazi podataka nalaze se 84 gazdinske jedinice ukupne površine šuma I šumskog zemljišta cca 350.000ha.

**5.5 Međunarodni projekti**

U saradnji sa Šumarskim fakultetima u Frajburgu (Njemačka) i u Beogradu (Srbija) realizuje se projekat "Poboljšanje ekološke informacione baze podataka za održivo gazdovanje šumama i zaštita prirode u šumama", koji je finansiran od strane Njemačke fondacije za zaštitu životne sredine.

**6. VETERINARSKA UPRAVA**

Realizovan je Program preventivnih mjera zdravstvene zaštite životinja. Obuhvat programa: 70.000 goveda; 50.000 ovaca i koza; 50.000 svinja, živina, pčela i riba u skladu sa analizom rizika.

Izvršena je nabavka dijagnostičkih sredstava i vakcina za sprovođenje mjera. Takođe, izvršena je vakcinacija lisica protiv bjesnila. Distribuirano je preko 550.000 mamaca u dvije kampanje (proljeće i jesen). Nema dijagnostikovanih slučajeva bjesnila u poslednje 2,5 godine.

Tokom 2014. registrovane su sledeće zarazne bolesti životinja: enzootska leukoza goveda; plavi jezik goveda, ovaca i koza; američka kuga pčelinjeg legla; zarazni ektim ovaca; infektivni artritis koza; medi visna bolest ovaca; neosporoza krava; virusna dijareja goveda; infektivni bronhitis i tuberkuloza goveda; Q-groznica koza; salmoneloza živine; trihineloza divljih svinja; lajšmanioza pasa; babezioza i erlihioza pasa.

Unaprijeđena je Centralna baza podataka gazdinstava goveda, ovaca i koza. Kroz IPA projekat uspostavljen je sistem registracije gazdinstava svinja i izvršeno proširivanje postojeće baze.

Izvršen neposredni pregled objekta za hranu koji podliježu odobravanju i upis u registar registrovanih objekata VU (ukupno 130), od čega u najvećem broju maloprodajnih objekata i pčelinjaka. Sproveden je Program monitoringa rezidua veterinarskih ljekova u sirovinama i proizvodima životinjskog porijekla, monitoring školjki sa aspekta bezbjednosti hrane

Sprovedena kategorizaciju objekata.

**7. FITOSANITARNA UPRAVA**

Realizovan je Program fitosanitarnih mjera za 2014. godinu. Efekti: stabilno zdravstveno stanje bilja na teritoriji Crne Gore; blagovremeno otkrivanje i suzbijanja pojave i širenja štetnih organizama bilja, biljnih proizvoda i objekata pod nadzorom; pravovremeno, pravilno, uspješno i racionalno sprovođenje fitosanitarnih mjera u praksi; sprječavanja ili umanjivanja gubitaka prinosa u biljnoj proizvodnji; obezbjeđivanje proizvodnje i prometa bezbjedne hrane biljnog porijekla na teritoriji Crne Gore; obezbjeđivanja sertifikovanog, zdravstveno ispravnog sjemenskog materijala poljoprivrednog bilja, očuvanje biljnih genetičkih resursa.

Uspostavljen je Registar proizvođača hrane biljnog porijekla na nivou primarne proizvodnje i u registar upisano 989 proizvođača hrane. Registrovano je 349 obveznika upisa u registar kojima su dodijeljeni MN registracioni fitobrojevi. Izvršena je nabavka opreme za fitosanitarne inspektore. FU je registrovala 18 novozaposlenih lica kod privrednih subjekata koji posluju u ovoj oblasti.

Sproveden je monitoring rezidua pesticida. Analizirano je 188 uzoraka.U 60 uzorka utvrđeno je prisustvo rezidua pesticida, od čega na svega 4 uzorka (limun,nblitva 2 i zelena salata) je utvrđeno je prisustvo rezidua iznad MDK i preduzete su blagovremene i efikasne mjere. Sproveden je monitoring nitrata u hrani biljnog porijekla. Analizirano je 19 uzoraka i svi uzorci su bili uredni. Sproveden je monitoring kadmijuma u hrani biljnog porijekla. Analizirano je 13 uzoraka i svi uzorci su bili uredni. Realizovan je Program kontrolnih ispitivanja sjemenske proizvodnje, biljni genetički resursi i GMO.

**8. AGENCIJA ZA DUVAN**

Donijeto je 1.080 rešenja privrednim društvima koja se bave prometom duvana. Svi zahtjevi podnešeni u tekućoj godini su riješeni. Sa svega tri zapošljena službenika, Agencija je ostvarila prihode za izdate licence od 350.000 €.

Predstavnici Agencije prisustvovali su Šestoj sjednici Konferencije Strana koja je održana u Moskvi. Na Konferenciji je donešeno nekoliko značajnih odluka na polju kontrole duvana.

**9. OBRAĆANJA I ZAHTJEVI GRAĐANA**

Pored poljoprivrednih proizvođača, nama su veoma važni građani Crne Gore. Ministarstvo je tokom 2014. dobilo 2.346 zahtjeva građana. **Svim građanima koji su nam se obratili poslati su odgovori**. Trenutno je u proceduri rješavanja 269 zahtjeva. Na preostalih 2.077 je odgovoreno (u slučaju da nismo imali mogućnosti da ih pozitivino riješimo) ili su zahtjevi riješeni. Poređenja radi, 2013. godine dobili smo 1.257 zahtjeva.

**10. Slobodan pristup informacijama**

Ministarstvo poljoprivrede i ruralnog razvoja, tokom 2014. primilo je 195 zahtjeva za slobodan pristup informacijama samo od jedne NVO. Navedeni zahtjevi u okviru kojih je tražen pristup informacijama sadržali su ukupno 363 pitanja (u prosjeku više od jednog pitanja na dan). Od 195 pristiglih zahtjeva, do sada je donijeto 178 rješenja, od čega je dozvoljen pristup informacijama za 113 zahtjeva, a odbijen pristup za 65 zahtjeva. U obradi je 17 zahtjeva. Iznijeti podaci dovoljno govore sami za sebe, o otvorenosti Ministarstva. **Ali, postoje granice. One su određene mjerom da otvorenost ne ugrožava redovan rad ministarstva**.

**10. ZA KRAJ**

**Želim Vas dobro zdravlje, sreću i uspjeh! Nema ludila od kojeg se čovjek ne može izliječiti – osim sujete.**

**Dobro je stvoriti demokratiju, ali je još važnije vaspitati za demokratiju. Taj izazov je i pred Vama, kao sedmoj sili. Tak izazov je i pred nama.**

**Očekujem da radimo zajedno.**

**Hvala.**

1. najviše radnih mjesta otvoreno je u oblasti drvoprerade 300 i kroz projekat MIDAS 240. [↑](#footnote-ref-2)
2. rast od 2% u odnosu na 2013., kada je zabilježen rast od 11% u odnosu na 2012. [↑](#footnote-ref-3)
3. Gornja granica za broj somatskih ćelija u EU 400.000. [↑](#footnote-ref-4)
4. Gornja granica za broj mikroorganizama u EU je 100.000 mikroorganizama. [↑](#footnote-ref-5)
5. Na ovim skupovima obrađene su slijedeće teme: *Kodeks dobre poljoprivredne prakse*; *Objekti u stočarskoj proizvodnji po vrstama stoke (goveda, ovce i koze)*; *Higijena objekata*; *Izgradnja objekata za lagerovanje stajnjaka*; *Oprema za mužu*; *Higijena životinja i opreme za mužu*; *Higijena muže i čuvanje mlijeka*; *Rase životinja (goveda, ovce i koze)*; *Odgoj podmladka u stočarstvu (telad, jagnjad i jarad)*; *Uticaj visokih temperatura na životinje*; *Uticaj niskih temperatura na životinje*; *Organska proizvodnja u stočarstvu*; *Održavanje papaka kod goveda*; *Ishrana životinja*; *Spremanje sijena*; *Spremanje silaže*; *Upotreba koncentrata u ishrani životinja*; *Odabir priplodnih grla za dalju proizvodnju*; *Unapređenje kvaliteta sirovog mlijeka i dostizanje evropskih standarda*; *Važnost zaštite poljoprivrednih i prehrambenih proizvoda oznakama porijekla*; [↑](#footnote-ref-6)
6. Kreditna podrška poljoprivrednim proizvođačima u Crnoj Gori, koji su se opredijelili za bavljenje poljoprivredom ili preradom, realizovana je u kontinuitetu od 2008. godine do danas, pod sloganom „Posao za Vas“, i podrazumijevala je kreditnu podršku investicijama u iznosu od 5.000€ po licu koje je skinuto sa evidencije ZZZ Crne Gore. MPRR se partner u ovom programu i za korisnike kredita koji su sredstva namjenski utrošili u svrhu formiranja poljoprivredne proizvodnje vrši otpis kredita u visini od 30% od ukupnog iznosa. [↑](#footnote-ref-7)